Ysgoloriaethau Corawl ac Organ Mystwyr Abertawe

Rheoliadau, Polisïau a Gweithdrefnau Craidd

Dilysrwydd: Mae'r ddogfen hon, ddyddiedig 3/9/2026, yn disodli unrhyw reoliadau blaenorol. Mae'r Rheoliadau Craidd hyn yn berthnasol i holl lwybrau Ysgoloriaethau Corawl ac Organ Mystwyr Abertawe a rhaid eu darllen ar y cyd â Manylion y Llwybr perthnasol sy'n rhan o'r rheoliadau.

1. Cyflwyniad a Llywodraethiant

1.1 Mae'r rheoliadau hyn yn llywodraethu Ysgoloriaethau Corawl ac Organ Mystwyr Abertawe, gan gynnwys eu gweithrediad, y costau i Brifysgol Abertawe, Mystwyr Abertawe ac Ymddiriedolaeth Gorawl y Santes Fair, a rhwymedigaethau’r ysgolheigion.
1.2 Llwybrau Ysgoloriaeth Mystwyr Abertawe yw:
· Ysgoloriaethau Corawl 
· Ysgoloriaethau Organ;
· Ysgoloriaethau Cyfunol (Organ a Chorawl).
1.3 Mystwyr Abertawe a Bwrdd Diwylliant Prifysgol Abertawe sydd â chyfrifoldeb cyffredinol am weithredu'r Ysgoloriaethau Corawl ac Organ Mystwyr Abertawe.
1.4 Mae'r gwaith rheoli, cyflawni a gweinyddu o ddydd i ddydd wedi'i ddirprwyo i Organydd a'r Cyfarwyddwr Cerddoriaeth (Mystwyr Abertawe).
1.5 Mae Swyddog Datblygu'r Celfyddydau a Diwylliant a Organydd a'r Cyfarwyddwr Cerddoriaeth (Mystwyr Abertawe) yn gwneud penderfyniadau ar ddyfarnu, adnewyddu a rheoli ysgoloriaethau, yn unol â rheoliadau Bwrdd Diwylliant Prifysgol Abertawe a Mystwyr Abertawe.

2. Pwy sy'n gymwys?

2.1 Mae ysgoloriaethau ar gael i fyfyrwyr amser llawn ym Mhrifysgol Abertawe sydd wedi cofrestru ar raglenni gradd a addysgir ac ymchwil.
2.2 Nid yw ysgoloriaethau ar gael i fyfyrwyr cyfnewid, myfyrwyr rhan-amser neu fyfyrwyr sydd wedi cofrestru ar gyrsiau sy'n para llai na blwyddyn academaidd.
2.3 Dim ond un Ysgoloriaeth Gorawl ac Organ Mystwyr Abertawe y gellir ei dal ar unrhyw adeg.
2.4 Ni chaniateir dal Ysgoloriaeth Gorawl ac Organ Mystwyr Abertawe ar yr un pryd ag Ysgoloriaeth Chwaraeon neu Ysgoloriaeth Celfyddydau Creadigol.
2.5 Mae'n rhaid i ymgeiswyr fodloni’r meini prawf a nodir ym Manylion y Llwybr perthnasol. 
2.6 Gall fod yn anodd cyfuno rhai cyrsiau â rhwymedigaethau ysgoloriaeth. Bydd Prifysgol Abertawe'n ceisio bod yn hyblyg ond efallai na fydd modd cysoni galwadau cystadleuol bob amser, yn enwedig lle mae ymrwymiadau anacademaidd eraill yn cyfyngu ar hyblygrwydd ysgolhaig.

3. Hyd, Adnewyddu ac Adolygu

3.1 Caiff ysgoloriaethau eu dyfarnu am flwyddyn ac ni chânt eu hadnewyddu'n awtomatig.
3.2 Gall ysgolheigion presennol gyflwyno cais i'w hysgoloriaeth gael ei hadnewyddu a byddant yn cael blaenoriaeth wrth ystyried ceisiadau, yn amodol ar:
· gyfranogiad boddhaol yn y gweithgareddau gofynnol;
· cynnydd academaidd boddhaol;
· tystiolaeth barhaus o safon briodol o ymarfer creadigol o fewn llwybr eu hysgoloriaeth
3.3 Gall Prifysgol Abertawe a Mystwyr Abertawe ailddyrannu ysgoloriaethau'n llawn neu'n rhannol bob blwyddyn er mwyn cynnal safon a chydbwysedd y cynllun.
3.4 Mae Swyddog Datblygu’r Celfyddydau a Diwylliant a Organydd a'r Cyfarwyddwr Cerddoriaeth (Mystwyr Abertawe) yn gwneud penderfyniadau ynghylch adnewyddu ac ailddyrannu yn unol â rheoliadau Bwrdd Diwylliant Prifysgol Abertawe a Mystwyr Abertawe, gan ymgynghori â phartneriaid perthnasol lle bo'n briodol.
3.5 Bydd Swyddog Datblygu’r Celfyddydau a Diwylliant yn adolygu cynnydd, safon ac ymrwymiad ysgolheigion yn barhaus. Fel arfer, ymdrinnir â phryderon am gynnydd, safon neu ymrwymiad drwy broses adolygu fesul cam, a all gynnwys cymorth anffurfiol, rhybudd ffurfiol, atal elfennau o'r ysgoloriaeth neu derfynu'r ysgoloriaeth os na chaiff pryderon eu datrys. Pan gaiff ysgoloriaeth ei therfynu, gall fod angen i'r ysgolhaig ad-dalu rhan o'r arian a ddosbarthwyd eisoes, neu'r holl arian, yn unol â thelerau'r dyfarniad.
3.6 Os yw ysgolhaig yn atal ei astudiaethau dros dro ac yn ail-wneud lefel oherwydd salwch neu amgylchiadau lliniarol eraill, gellir adnewyddu'r dyfarniad yn ôl disgresiwn Swyddog Datblygu’r Celfyddydau a Diwylliant a Organydd a'r Cyfarwyddwr Cerddoriaeth (Mystwyr Abertawe), drwy gytundeb â Bwrdd Diwylliant Prifysgol Abertawe a Mystwyr Abertawe.

4. Manteision i Ysgolheigion

4.1 Gwerth enwol pob Ysgoloriaeth Celfyddydau Creadigol yw £1,570 y flwyddyn.
4.2 Bydd pob ysgolhaig yn derbyn bwrsariaeth flynyddol o £1000, sy'n daladwy yn uniongyrchol i'r ysgolhaig â'r bwriad o gefnogi eu cyfranogiad yn y rhaglen Ysgoloriaeth (£500 gan Brifysgol Abertawe a £500 gan Mystwyr Abertawe)
4.3 Cymorth Gwersi Cerdd, gwerth £570, a delir yn uniongyrchol i'r tiwtor ac a ariennir gan Brifysgol Abertawe, Mystwyr Abertawe, ac Ymddiriedolaeth Gorawl y Santes Fair.

5. Rhwymedigaethau Ysgolheigion

5.1 Disgwylir i ysgolheigion wneud cyfraniad gweithredol at fywyd diwylliannol Prifysgol Abertawe a Mystwyr Abertawe, gan gynnwys cymryd rhan mewn cymdeithasau myfyrwyr perthnasol neu weithgarwch diwylliannol priodol a chyflwyno neu rannu eu gwaith ar adegau allweddol yn ystod y flwyddyn academaidd.
5.2 Yn gyffredinol, disgwylir i ysgolheigion:
gymryd rhan mewn hyd at dri Diwrnod Agored a/neu ddigwyddiad i Gyn-fyfyrwyr yn ystod y flwyddyn:
cynorthwyo, lle bo modd, gyda gweithgareddau recriwtio Prifysgol Abertawe;
rhoi cymorth a chyngor i'w cyd-fyfyrwyr lle bo'n briodol, a disgwylir i ysgolheigion sy'n dychwelyd ymgymryd â rôl weithredol yn eu maes gweithgarwch perthnasol;
cynnal cynnydd academaidd boddhaol.
5.3 Disgwylir i ysgolheigion gydbwyso ymrwymiadau academaidd a rhai'r ysgoloriaeth. Mae amgylchiadau lliniarol, megis salwch neu brofedigaeth, a gwrthdaro â gweithgaredd academaidd cynlluniedig, yn enwedig arholiadau, yn rhesymau dilys dros beidio â bodloni ymrwymiad ysgoloriaeth.
5.4 Ni ddylai ysgolheigion or-ymrwymo i weithgareddau allgyrsiol eraill lle mae hyn yn eu hatal rhag bodloni rhwymedigaethau eu hysgoloriaeth.
5.5 Bydd ysgolheigion yn cwrdd â Swyddog Datblygu’r Celfyddydau a Diwylliant o leiaf unwaith bob semester i adolygu cynnydd a chodi unrhyw broblemau gyda'r ysgoloriaeth.

6. Ymgeisio a Meini Prawf Dethol

6.1 Ceir un dyddiad cau bob blwyddyn ar gyfer cyflwyno ceisiadau a chaiff ei hysbysebu ar wefan Prifysgol Abertawe a'i nodi ar y ffurflen gais berthnasol.
6.2 Caiff yr holl fyfyrwyr cymwys gyflwyno cais. Gall Prifysgol Abertawe benderfynu gwneud cynigion i ymgeiswyr â chymwysterau addas cyn y dyddiad cau.
6.3 Mae'n rhaid i ymgeiswyr ddarparu'r dystiolaeth a'r deunyddiau ategol a nodir ym Manylion y Llwybr perthnasol. Lle mae angen cymwysterau ffurfiol, gellir ystyried profiad neu hyfedredd cyfwerth, fel y'i nodir ym Manylion y Llwybr hwnnw.
6.4 Mae Swyddog Datblygu'r Celfyddydau a Diwylliant a Organydd a'r Cyfarwyddwr Cerddoriaeth (Mystwyr Abertawe) yn penderfynu ar y nifer o ysgoloriaethau a fydd ar gael ym mhob llwybr bob blwyddyn.
6.5 Bydd Panel Dethol Ysgoloriaeth priodol, dan oruchwyliaeth Swyddog Datblygu'r Celfyddydau a Diwylliant, yn dethol ysgolheigion.
6.6 Gall y broses ddethol ystyried ffactorau sy'n benodol i lwybrau gwahanol, fel y'u nodir ym Manylion y Llwybr perthnasol.
6.7 Lle nad yw'r holl ysgoloriaethau'n cael eu dyfarnu, mae Prifysgol Abertawe a Mystwyr Abertawe yn cadw'r hawl i wneud dyfarniadau pro rata yn yr ail semester, yn amodol ar y meini prawf a'r broses ddethol cymwys.


























Manylion: Ysgoloriaethau Corawl ac Organ Mystwyr Abertawe

Mae Manylion y Llwybr hwn yn rhan o Reoliadau Ysgoloriaeth Corawl ac Organ Mystwyr Abertawe a rhaid eu darllen ar y cyd â’r Rheoliadau, Polisïau a Gweithdrefnau Craidd uchod.

1. Llwybrau Ysgoloriaeth

1.1 Mae tri llwybr gan Ysgoloriaeth Mystwyr Abertawe:
· Ysgoloriaethau Corawl; 
· Ysgoloriaethau Organ;
· Ysgoloriaethau Cyfunol (Organ a Chorawl).

2 Cymorth Tiwtora

2.1 Mae'r cymorth tiwtora gwerth £570 a ddarperir o dan y Rheoliadau Craidd yn cael ei dalu'n uniongyrchol i diwtor yr ysgolhaig a chaiff ei ariannu gan Brifysgol Abertawe, Mystwyr Abertawe ac Ymddiriedolaeth Gorawl y Santes Fair.

3 Rhwymedigaethau Penodol Ysgoloriaeth Mystwyr Abertawe

3.1 Yn ogystal â'r rhwymedigaethau a nodir yn y Rheoliadau Craidd, bydd ysgolheigion yn:
· ymgymryd ag o leiaf 15 awr o diwtora y flwyddyn ac yn ymrwymo'n llawn i'r sesiynau hyn; 
· mynychu o leiaf 80% o sesiynau ymarfer wythnosol y côr, gan gynnwys ymarferiadau nos Wener ac ymarferiadau cyn y gosber ar nos Sul a gwasanaethau dydd Sul; 
· cymryd rhan mewn gwasanaethau arbennig ar gyfer y Pasg a'r Nadolig ac ymweliadau ag eglwysi cadeiriol; 
· cytuno ar unrhyw absenoldebau o ymarferiadau, gwasanaethau neu gyngherddau ymhell ymlaen llaw gyda'r Organydd a'r Cyfarwyddwr Cerddoriaeth; 
· ymgymryd â'r dyletswyddau atodol a nodir yn Adran 6; 
· cwblhau gwiriadau boddhaol gyda'r GDG a hyfforddiant diogelu'r Eglwys yng Nghymru. 
3.2 Disgwylir i ysgolheigion osod esiampl dda i aelodau eraill o'r côr mewn perthynas â phresenoldeb, prydlondeb, cyfraniad a safonau cerddorol.
3.3 Disgwylir i ysgolheigion fod yn drwsiadus eu golwg yn ystod gwasanaethau, fel sy'n briodol i gôr traddodiadol sy'n gwisgo gynau hir, gan gynnwys gwisgo esgidiau du a chlymu gwallt hir yn ôl.

4 Gofynion y Prosesau Cyflwyno Cais a Dethol

4.1 Dylai ymgeiswyr fel arfer fod wedi ennill Teilyngdod neu Ragoriaeth ar lefel Gradd 8 mewn arholiadau llais neu'r organ, neu dylent allu dangos profiad neu hyfedredd cyfatebol. Rhaid i ymgeiswyr am Ysgoloriaeth gyfunol (Corawl ac Organ) ddangos y safon ofynnol yn y ddwy ddisgyblaeth.
4.2 Fel arfer caiff y rhestr fer ei llunio ar sail deunyddiau a gyflwynir gan yr ymgeisydd yn unig:
· ffurflen gais wedi'i chwblhau; 
· copïau o'r dystysgrif a'r daflen marciau ar gyfer Gradd 8 llais neu organ a/neu unrhyw gymwysterau uwch, er enghraifft diplomâu perfformiad; 
· dau eirda gan athrawon a/neu gyfarwyddwyr ensemble. 
4.3 Bydd y broses ddethol derfynol yn seiliedig ar:
· glyweliad wyneb yn wyneb; 
· prawf darllen clywedol a gweledol. 
4.4 Os nad oes gan ymgeiswyr y cymhwyster ffurfiol a nodir yn 4.1, disgwylir iddynt ddarparu tystiolaeth ychwanegol o brofiad neu hyfedredd cyfatebol, gan gynnwys:
· geirda manylach gan athro neu ganolwr priodol; 
· CV neu bortffolio sy'n amlinellu profiad perthnasol; 
· cyfweliad. 
4.5 Yn ogystal â theilyngdod pob cais, bydd y broses ddethol yn ystyried y galw a ragwelir am aelodau o Gôr Mystwyr Abertawe.

5 Tiwtora

5.1 Mystwyr Abertawe sy'n gyfrifol am drefnu tiwtora ar gyfer pob ysgolhaig.
5.2 Yn gyffredinol, mae'r disgwyliadau canlynol yn berthnasol i diwtora a gefnogir gan ysgoloriaeth:
5.2.1 Bydd ysgolheigion yn cael gwersi wythnosol yn ystod y tymor. 
5.2.2 Os bydd angen i ysgolhaig newid amser ei wers reolaidd neu os nad yw'n gallu mynd i wers a drefnwyd, rhaid iddo roi gwybod i'w athro cyn gynted â phosib ac o leiaf 24 awr cyn amser dechrau'r wers. Os na chaiff 24 awr o rybudd ei roi, bydd y wers honno'n cael ei fforffedu. 
5.2.3 Fel arfer cynhelir gwersi ar safleoedd Prifysgol Abertawe, yn amodol ar argaeledd ac amserlennu. Os nad yw hyn yn ymarferol, gellir cynnal gwersi mewn lleoliad eraill y cytunwyd arno gan Fystwyr Abertawe, y tiwtor a'r ysgolhaig, gan gynnwys stiwdio addysgu breifat, gofod ymarfer neu, lle bo'n briodol, yng nghartref y tiwtor. 
5.2.4 Rhaid i diwtoriaid a threfniadau tiwtora gydymffurfio â gofynion cymwys mewn perthynas â diogelu, gwiriad manylach gan y GDG, yswiriant atebolrwydd personol a lleoliadau gwaith cytunedig. 

6 Dyletswyddau Atodol

6.1 Bydd ysgolheigion yn:
6.1.1 ymarfer ac yn paratoi yn eu hamser eu hunain cerddoriaeth gorawl ac unrhyw unawdau a roddir iddynt er mwyn cynnal safon gyffredinol uchel ac er mwyn eu datblygiad cerddorol personol; 
6.1.2 cefnogi ymweliadau ag eglwysi cadeiriol, cyngherddau, darllediadau a recordiadau; 
6.1.3 cynorthwyo gyda gwaith gweinyddol sylfaenol, gan gynnwys cynorthwyo'r Llyfrgellydd i gasglu cerddoriaeth a rhoi trefn arni yn dilyn gwasanaethau; 
6.1.4 cynorthwyo i oruchwylio aelodau iau o’r côr yn unol â chyfarwyddyd, gan fodloni holl ofynion diogelu cymwys yr Eglwys yng Nghymru wrth weithio gyda phlant ac oedolion sy'n agored i niwed; 
6.1.5 cefnogi gweithgareddau a mentrau'r Ysgol Frenhinol Cerddoriaeth Eglwys a chynorthwyo'r Organydd a'r Cyfarwyddwr Cerddoriaeth gyda hyfforddiant a pharatoi ar gyfer RSCM Voice for Life, yn enwedig gydag aelodau iau o'r côr.

